Oleh : Ummi kamil
Alhamdulillah loen pujoe Rabbi
Saleum loen rawi lewat menara
Awai loen mula kisah loen rawi
Suai petani di Aceh Raya
Meugah Aceh nyoe tanoh petani
Nanggroe Lhee segi subur lagoina
Pue nyang ta pula timoeh meuriti
Kadang diiri le bangsa lua
Nyang pula gulee bayam geuriti
Tamah bak sawi rata geupula
Na syiet bak rumpun uneun dengoen wie
Tamah bak capli ban siseulingka
Nyang pula tomat kadang leu bagi
Boh trueng pih siri han taloe jumpa
Bak reuteuk ijoe panyang meulawie
Tamah bak ubi boh bebe raya
Tanaman rayeuk ladom geu cari
Dari bak punti sampoe boh pala
Nyang pula bak drien gunoeng geu daki
Dalam blang leu ie padee geu pula
Lampoeh nyang raya kalheuh geubagi
Beuna keuh dali tanaman pula
Asai bek laloe bak keude kupi
Mandum petani hasil tamita
Adak hana leu ‘oh akhee bagi
Syukou bak Rabbi tiep-tiep kutika
Rahmat neu limpah malam ngoen hari
Hatee peutani seunang lagoina
Nyang jak u laot pukat meunari
Nyang galak tani hasee meujumba
Haba ka abeh ke bhah peutani
Bah laen kali laen ta rika
Neuheun, 22 September 2021
zsm_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn